S-405/2009

Mál þetta, sem dómtekið var í dag, er höfðað með ákæru útgefinni af lögreglustjóranum á Suðurnesjum 29. apríl 2009 á hendur E-x-x M-x-x, fd. 9. júlí 1983, og H-x-x A-x-x, fd. 21. apríl 1978, báðum belgískum ríkisborgurum, fyrir brot gegn lögum um ávana- og fíkniefni, með því að hafa sunnudaginn 12. apríl 2009, í sameiningu, flutt til landsins með flugi nr. FI-503 frá Amsterdam, Hollandi í sölu og dreifingarskyni, samtals 353,29 g af kókaíni og 150,45 g sem ákærða H-x-x faldi innvortis og 220,84 g sem ákærða E-x-x faldi innvortis.

Þetta er talið varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001.

Þess er krafist að ákærðu verði dæmdar til refsingar og til að sæta upptöku á 353,29 g af kókaíni, samkvæmt heimild í 6. gr. 5. gr. laga um ávana- og fíkniefni nr. 65/1974, sbr. lög nr. 10/1997, sbr. 2. mgr. 14. gr. reglugerðar nr. 233/2001.

Ákærðu krefjast báðar vægustu refsingar er lög leyfa og þess að gæsluvarðhald sem þær hafa sætt frá 13. apríl 2009 komi til frádráttar refsingu. Þá gera verjendur ákærðu kröfu um málsvarnarlaun.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjendum ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærðu hafa báðar skýlaust játað brot sín. Sannað er með játningu ákærðu og öðrum gögnum málsins að þær eru sekar um þá háttsemi sem þeim er gefin að sök og eru brot þeirra rétt heimfærð til refsiákvæða í ákæru.

Ákærða E-x-x er fædd í júlí 1983. Hún hefur ekki áður gerst sek um refsiverða háttsemi hér á landi. Óumdeilt er að ákærða var svokallað burðardýr. Hún hefur skýlaust játað brot sitt og verið samvinnufús við rannsókn málsins og m.a. bent á mynd hjá lögreglu af þeim sem hafi skipulagt innflutninginn. Er þetta virt henni til lækkunar refsingar, sbr. 8. og 9. tl. 1. mgr. 70. gr. almennra hegningarlaga. Í matsgerð Rannsóknarstofu Háskóla Íslands í lyfja- og eiturefnum, dags. 28. apríl 2009, kemur fram að styrkur kókaíns sem hald var lagt á hafi verið 55%, sem samsvarar 62% af kókaínklóríði. Að öllu þessu virtu og með hliðsjón af því magni fíkniefna sem um ræðir þykir refsing hennar hæfilega ákveðin fangelsi í tíu mánuði. Vegna alvarleika brotsins er ekki unnt að binda refsingu skilorði. Til frádráttar fullnustu refsingar komi gæsluvarðhald sem ákærða hefur sætt frá 13. apríl 2009, sbr. 76. gr. almennra hegningarlaga nr. 19/1940.

Ákærða H-kvk-nf er fædd í apríl 1978. Hún hefur ekki áður gerst sek um refsiverða háttsemi hér á landi. Samkvæmt því sem fram er komið í málinu var ákærða „burðardýr“ eins og meðákærða. Hún hefur játað brot sitt hreinskilnislega og verið samvinnufús við rannsókn málsins og bent á mynd hjá lögreglu af þeim sem hafi skipulagt innflutninginn. Um styrk kókaíns vísast til framangreindrar matsgerðar. Þar sem brot ákærðu er framið í sameiningu er ekki ástæða til að gera greinarmun á refsingu þeirra þótt nokkur munur hafi verið á magni fíkniefna sem þær voru með innvortis. Að öllu þessu virtu þykir refsing ákærðu hæfilega ákveðin fangelsi í 10 mánuði, en til frádráttar fullnustu refsingar komi gæsluvarðhald hennar frá 13. apríl 2009.

Ákærðu sæti upptöku á samtals 353,29 g af kókaíni.

Með vísan til 219. gr. laga nr. 88/2008 ber að dæma ákærðu til að greiða sakarkostnað málsins. Samkvæmt yfirliti um sakarkostnað er um að ræða kostnað vegna röntgengrannsókna og matsgerðar Rannsóknarstofu Háskóla Íslands í lyfja- og eiturefnafræði. Nánar tiltekið 120.136 krónur vegna ákærðu E-x-x og 296.814 krónur vegna ákærðu H-x-x. Þóknun verjanda ákærðu E-x-x þykir hæfilega ákveðin, með hliðsjón af tímaskýrslu, 425.292 krónur. Útlagður kostnaður verjanda vegna aksturs er 29.440 krónur. Þóknun verjanda ákærðu H-x-x ákveðst, með hliðsjón af tímaskýrslu, 453.180 krónur og útlagður kostnaður vegna aksturs er 38.640 krónur. Við ákvörðun þóknunar verjenda hefur verið tekið tillit til virðisaukaskatts.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærða, E-x-x M-x-x, sæti fangelsi í tíu mánuði. Til frádráttar refsingu komi gæsluvarðhald sem hún hefur sætt frá 13. apríl 2009.

Ákærða, H-x-x A-x-x, sæti fangelsi í tíu mánuði. Til frádráttar refsingu komi gæsluvarðhald sem hún hefur sætt frá 13. apríl 2009.

Ákærðu sæti upptöku á samtals 353,29 g af kókaíni.

Ákærða, E-x-x greiði 574.868 krónur í sakarkostnað, þar með talin 425.292 króna þóknun skipaðs verjanda hennar B-kk-ef J-kk-ef hæstaréttarlögmanns og útlagðan kostnað að fjárhæð 29.440 krónur.

Ákærða, H-kvk-nf greiði 788.634 krónur í sakarkostnað, þar með talin 453.180 króna þóknun skipaðs verjanda hennar B-kk-ef H-kk-ef hæstaréttarlögmanns og útlagðan kostnað að fjárhæð 38.640 krónur.

S-kvk-nf B-kvk-nf